Ο ***Ταρζάν 2*** (πρωτότυπος τίτλος: ***Tarzan II*** - γνωστό κι ως ***Ταρζάν 2: Ο θρύλος αρχίζει***) είναι Αμερικανική ταινίας κινουμένων σχεδίων παραγωγής 2005 που κυκλοφόρησε απευθείας σε βίντεο και αποτελεί συνέχεια της ταινίας του 1999 της Walt Disney Feature Animation, *Ταρζάν*. Η παραγωγή έγινε από τα DisneyToon Studios στο Σίδνεϊ στην Αυστραλία και Toon City Animation στη Μανίλα στις Φιλιππίνες. Κυκλοφόρησε στις 14 Ιουνίου 2005 σε DVD και VHS.

Η ταινία διηγείται τις περιπέτειες του νεαρού Ταρζάν στο να ανακαλύψει ποιος πραγματικά είναι. Οι Γκλεν Κλόουζ και Λανς Χένρικσεν επέστρεψαν για τους ρόλους τους ως Κάλα και Κέρτσακ αντίστοιχα, ενώ οι Χάρισον Τσαντ, Μπρέντα Γκρέιτ και Χάρισον Φαν χαρίζουν τις φωνές τους στις νεαρότερες εκδοχές των Ταρζάν, Τερκ και Τάντορ αντίστοιχα. Στην ταινία εισέρχονται νέοι χαρακτήρες που δεν υπήρχαν στην πρώτη ταινία, στους οποίους χαρίζουν τις φωνές τους οι Τζορτζ Κάρλιν, Εστέλ Χάρις, Μπραντ Γκάρετ και Ρον Πέρλμαν.

Πλοκή
-----

Ως ένα νεαρό αγόρι μεγαλωμένο από γορίλες μετά τον θάνατο των γονιών του στην Αφρικανική ζούγκλα, ο Ταρζάν ανησυχεί πως το μυθικό τέρας, γνωστό ως Ζούγκορ, θα προσπαθήσει μια μέρα να τον αιχμαλωτίσει. Είναι απογοητευμένος που δεν μπορεί να τρέξει τόσο γρήγορα όσο οι άλλοι νεαροί γορίλες στην οικογένειά του και οι προσπάθειές του να αποδείξει πως αξίζει, προκαλούν συνεχώς χάος απογοητεύοντας τον Κέρτσακ. Όταν ένα ατύχημα μετά τη διέλευση των γορίλων από ένα φαράγγι αφήνει τη μητέρα του, Κάλα, να πιστεύει πως ο Ταρζάν είναι νεκρός, οι άλλοι γορίλες νιώθουν πως ο Ταρζάν είχε ένα σωστό τέλος. Ο Ταρζάν ακούει τα σχόλιά τους και πιστεύει πως για το καλό όλων θα είναι καλύτερα να απομακρυνθεί από την οικογένεια.

Μόνος στη ζούγκλα, ο Ταρζάν καταδιώκεται από τον Σάμπορ τη λεοπάρδαλη, καταλήγοντας σε ένα βραχώδες μέρος γνωστό ως το Σκοτεινό Βουνό. Όταν η ηχώ του τέρατος καλεί, ο Σάμπορ το βάζει στα πόδια ενώ ο Ταρζάν αιχμαλωτίζεται από δύο ογκώδη, κακομαθημένα αδέλφια γορίλες, τους Ούτο και Κόγκο, και από την υπερπροστατευτική μητέρα τους, Γκούντο. Όταν όμως η ηχώ του τέρατος ξανακούγεται στην κοιλάδα, φοβούμενοι όσο και ο Ταρζάν, οι τρεις τους το βάζουν στα πόδια δίνοντας την ευκαιρία στον Ταρζάν να δραπετεύσει. Στην πορεία, συναντά έναν ιδιότροπο ηλικιωμένο γορίλα, ο οποίος αρχικά προσπαθεί να κρατήσει το αγόρι σε απόσταση. Ο Ταρζάν όμως ανακαλύπτει πως αυτός ο ηλικιωμένος γορίλας είναι στην πραγματικότητα ο Ζούγκορ, ο οποίος χρησιμοποιεί κούφια δέντρα ως μεγάφωνα για να ενισχύσει τη φωνή του προσποιούμενος πως είναι τέρας, έτσι ώστε να φοβίζει τα άλλα πλάσματα της ζούγκλας και να τα κρατάει μακριά από την περιοχή και το φαγητό του. Ο Ταρζάν χρησιμοποιεί αυτή την ανακάλυψη για να αναγκάσει τον Ζούγκορ να τον αφήσει να μείνει μαζί του. Λόγω του κεφιού και της εξυπηρετικότητας του Ταρζάν, ο Ζούγκορ αρχίζει να τον συμπαθεί. Ο Ταρζάν συνεχίζει να προσπαθεί να ανακαλύψει ποιος είναι μαζί με τον Ζούγκορ, ενώ και οι δύο υπόσχονται να μην πουν τίποτα σε κανέναν για τις ταυτότητές τους.

Οι δύο καλύτεροι φίλοι του Ταρζάν, Τερκ και Τάντορ, τον ψάχνουν, ενώ η Κάλα μαθαίνει επίσης πως είναι ζωντανός και τον ψάχνει κι εκείνη. Η Τερκ και ο Τάντορ μπλέκουν σε μπελάδες στο Σκοτεινό Βουνό όταν έρχονται αντιμέτωποι με την Μαμά Γκούντο, τον Ούτο και τον Κόγκο, αλλά καταφέρνουν να τους ξεφύγουν. Τότε, οι δυο τους βρίσκουν τον Ταρζάν και εγκαταλείπουν όλοι μαζί το Σκοτεινό Βουνό, με τη Μαμά Γκούντο και τους γιους της να τους ακολουθούν. Ο Ταρζάν δεν θέλει να επιστρέψει στο σπίτι μαζί τους και τους αποκαλύπτει πως δεν υπάρχει τέρας, κάτι το οποίο η Μαμά Γκούντο και οι γιοι της ακούνε ανακαλύπτοντας ποιος ακριβώς είναι ο Ζούγκορ και τώρα τον ψάχνουν. Ο Ούτο και ο Κόγκο διαλύουν το δεντρόσπιτό του ως εκδίκηση και ο Ζούγκορ κατηγορεί τον Ταρζάν πως αθέτησε την υπόσχεση που του είχε δώσει και φεύγει, αρνούμενος οποιαδήποτε βοήθεια ξανά σε εκείνον. Η Κάλα φτάνει κοντά στο Σκοτεινό Βουνό και αντιμετωπίζει κι αυτή τη Μαμά Γκούντο και τους γιους της, με τον Ταρζάν να συνειδητοποιεί τι είναι: ένας *Ταρζάν* με τα δικά του κόλπα που κανείς άλλος δεν μπορεί να κάνει στη ζούγκλα, ενώ ο Ζούγκορ επιστρέφει και ξαναγίνεται φίλος μαζί του.

Ο Ταρζάν είναι σε θέση να χρησιμοποιήσει κόλπα και παγίδες νικώντας τους Ούτο και Κόγκο, ενώ η Τερκ και ο Τάντορ προσπαθούν να σώσουν την Κάλα όταν αρχίζει να πέφτει από έναν γκρεμό. Ο Ταρζάν τελικά τη σώζει ενώ ο Ζούγκορ κρατάει όμηρο τη Μαμά Γκόντο. Εξαιτίας της χημείας τους και σε ένα σχόλιο που έκανε ο Ζούγκορ πως έχει 'όμορφα μάτια', ερωτεύονται. Ο Ούτο και ο Κόγκο επιστρέφουν και παθαίνουν σοκ βλέποντάς τους μαζί. Ο Ταρζάν λέει στην Κάλα πως είχε δίκιο και πως είναι κι αυτός μέρος της οικογένειας και μαζί με τη Τερκ και τον Τάντορ επιστρέφουν στην αγέλη.

Η ταινία τελειώνει με την Κάλα να δίνει μια αγκαλιά στον Ταρζάν και να του λέει πόσο περήφανη είναι για εκείνον που την έσωσε, ενώ η Μαμά Γκούντο τιμωρεί τους Ούτο και Κόγκο που κατέστρεψαν το δεντρόσπιτο του Ζούγκορ, διατάζοντάς τους να το ξαναφτιάξουν και να μην τσακώνονται ή να καταστρέψουν πράγματα ξανά. Ο Ταρζάν, η Τερκ και ο Τάντορ παίζουν ένα παιχνίδι με τέρας, όπου ο Ταρζάν είναι πλέον ευτυχισμένος και περήφανος για τον εαυτό του για αυτό που είναι.

Ηθοποιοί
--------

* Χάρισον Τσαντ ως Ταρζάν. Ένα μικρό ορφανό αγόρι που μεγαλώνει με τους γορίλες μέσα στη ζούγκλα. Πριν τον θάνατο του Κέρτσακ και το να γίνει ο βασιλιάς της ζούγκλας, ο Ταρζάν ήταν ένα κοινωνικά αδέξιο παιδί που προσπαθούσε να ταιριάξει στο περιβάλλον του. Μεγαλώνοντας είχε έναν παιδικό φόβο για το μυθικό τέρας Ζούγκορ, το οποίο ζούσε στο Σκοτεινό Βουνό. Ο δεύτερος φόβος του ήταν πως η μητέρα του, Κάλα, θα τραυματιζόταν μια μέρα εξαιτίας του.
* Γκλεν Κλόουζ ως Κάλα. Η θετή μητέρα του Ταρζάν η οποία τον αγαπάει όσο τίποτα στον κόσμο. Η Κάλα νοιάζεται για όλους και είναι υπομονετική, εκτός κι αν κάποιος την προκαλέσει ή αν η οικογένειά της βρεθεί σε κίνδυνο.
* Μπρέντα Γκρέιτ ως Τερκ. Η σαρδόνια, εξυπνάκιας και άτακτη «ξαδέλφη» του Ταρζάν. Ολόκληρο το όνομά της είναι Τερκίνα.
* Χάρισον Φαν ως Τάντορ. Ο μικροβιοφοβικός, νευρωτικός ελέφαντας που είναι στενός φίλος της Τερκ και του Ταρζάν.
* Λανς Χένρικσεν ως Κέρτσακ. Ο σύντροφος της Κάλα και αρχηγός της αγέλης των γορίλων.
* Τζορτζ Κάρλιν ως Ζούγκορ. Ένας ηλικιωμένος, ερημίτης γορίλας ο οποίος ζει σε ένα κούφιο δέντρο στο Σκοτεινό Βουνό. Είναι το «τέρας» που φοβάται ο Ταρζάν αλλά και σχεδόν όλα τα ζώα της ζούγκλας, ακόμα και ο Σάμπορ.
* Εστέλ Χάρις ως Μαμά Γκόντο. Μια φωνακλού, εκφοβιστική και κοντή θηλυκή γορίλας και η μητέρα των Ούτο και Κόγκο.
* Μπραντ Γκάρετ ως Ούτο. Ένας αργόστροφος, ανώριμος και δειλός γορίλας του οποίου αρέσει να πετάει όποιο πλάσμα βρίσκει στον γκρεμό για να δει αν μπορεί να πετάξει.
* Ρον Πέρλμαν ως Κάγκο. Ένας επιθετικός, σωματικά επιβλητικός και νταής γορίλας. Όταν κάποιος τον σπρώχνει του προκαλεί λόξιγκα.
* Κόνορ Χάτσερσαν ως Τόνκα
* Φρανκ Γουέλκερ ως Σάμπορ η λεοπάρδαλη

### Ελληνική μεταγλώττιση

* Ιάκωβος Ιεχασκέλ ως Ταρζάν
* Γιώργος Παλιός ως Ζούγκορ
* Τάσος Κωστής ως Ούτο
* Μανώλης Γιούργος ως Κόγκο και Κέρτσακ
* Χριστίνα Κουτσουδάκη ως Μαμά Γκούντο
* Λίνα Τριανταφύλλου ως Κάλα
* Μαρία Ζερβού ως Τερκ
* Σωκράτης Ντούνης ως Τάντορ
* Συμμετέχουν: Κωνσταντίνος Ντούνης, Μαρία Πλακίδη, Αγγελική Χάτζογλου, Μαρία Ξενουδάκη, Δημοσθένης Χαλκιόπουλος, Κωνσταντίνος Καραπάτης
* Τραγουδούν: Άλεξ Παναγή, Παιδική Χορωδία Σπύρου Λάμπρου, Χριστίνα Αργύρη, Βικτώρια Χαλκίτη, Γιάννης Φίνας, Τάκης Φίνας, Τάσος Φωτιάδης, Μάρθα Ζιώγα, Μαρλέν Αγγελίδου

Συντελεστές
-----------

Σκηνοθετική Επιμέλεια: Ηλίας Πλακίδης 

Μετάφραση: Ρένα Βασταρδή

Προσαρμογή: Μαρία Πλακίδη 

Στίχοι: Βίκυ Αλεξοπούλου 

Μουσική Επιμέλεια: Ηλίας Αχλαδιώτης

Μουσική
-------

Η ταινία περιέχει δύο καινούρια τραγούδια γραμμένα και ερμηνευμένα από τον Φιλ Κόλινς: «Leaving Home (Find My Way)» και «Who Am I?» (το δεύτερο ερμήνευσε επίσης και η Τίφανι Έβανς). Τη μουσική επένδυση της ταινίας συνέθεσε ο Μαρκ Μανσίνα και ο Ντέιβ Μέτζγκερ. Αργότερα, κατά την προσαρμογή της ταινίας σε μιούζικαλ, το τραγούδι «Leaving Home» έγινε «I Need to Know».

Υποδοχή
-------

Η ιστοσελίδα συλλογής κριτικών Rotten Tomatoes δίνει στην ταινία ποσοστό αποδοχής 33% με μέσο όρο 5.5/10, βασισμένο σε 6 κριτικές. Έλαβε θετικά σχόλια για την καλή εικονογράφησή της αλλά επικρίθηκε για το ότι ήταν μια αχρείαστη συνέχεια.

Η ταινία κέρδισε τρία DVDX βραβεία στις κατηγορίες «Καλύτερης Μουσικής», «Καλύτερου Τραγουδιού» (Who am I?) και «Καλύτερων Οπτικών Εφέ». Ήταν επίσης υποψήφια για βραβείο Annie στην κατηγορία «Παραγωγή οικιακής ψυχαγωγίας» και για βραβείο Young Artist στην κατηγορία «Καλύτερη ερμηνεία από ηθοποιό φωνής» με την Μπρέντα Γκρέιτ.

Παραπομπές
----------

1. ↑  «Tarzan II». Rotten Tomatoes. Ανακτήθηκε στις 20 Οκτωβρίου 2018.
2. ↑  «Awards for *Tarzan II*». *IMDb.com*. Ανακτήθηκε στις 20 Οκτωβρίου 2018.

Εξωτερικοί σύνδεσμοι
--------------------

* Επίσημος ιστότοπος
* *Ταρζάν 2*   στην IMDb
* *Ταρζάν 2* στην The Big Cartoon DataBase

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ταινίες κινουμένων σχεδίων Disney απευθείας σε βίντεο |
| --- |
|  |
| Συνέχειες | 
* *Η Επιστροφή του Τζαφάρ* (1994)
* *Ο Αλαντίν και ο Βασιλιάς των Κλεφτών* (1996)
* *Η Πεντάμορφη και το Τέρας 2: Τα μαγεμένα Χριστούγεννα* (1997)
* *Η Πεντάμορφη και το Τέρας 3: Ο μαγικός κόσμος της Μπελ* (1998)
* *Ποκαχόντας ΙΙ: Ταξίδι σε ένα Νέο Κόσμο* (1998)
* *Ο Βασιλιάς των Λιονταριών II: Το Βασίλειο του Σίμπα* (1998)
* *Η νέα Γκουφοταινία* (2000)
* *Η Μικρή Γοργόνα ΙΙ: Επιστροφή στη Θάλασσα* (2000)
* *Η Λαίδη και ο Αλήτης ΙΙ: Η περιπέτεια του Σκαμπ* (2001)
* *Σταχτοπούτα ΙΙ: Τα όνειρα γίνονται πραγματικότητα* (2002)
* *Η Παναγία των Παρισίων ΙΙ* (2002)
* *Η Χαμένη Ατλαντίδα: Η επιστροφή του Μάιλο* (2003)
* *Τα 101 σκυλιά της Δαλματίας ΙΙ: Η περιπέτεια του Πάτσα* (2003)
* *Ο Βασιλιάς των Λιονταριών 3: Χακούνα Ματάτα* (2004)
* *Μουλάν 2* (2004)
* *Ταρζάν 2* (2005)
* *Λίλο & Στιτς 2: Ο Στιτς έχει πρόβλημα* (2005)
* *Ο Κρονκ έχει κέφια* (2005)
* *Μπάμπι 2* (2006)
* *Ο Αδελφός μου ο Αρκούδος 2* (2006)
* *Η Αλεπού και το Κυνηγόσκυλο 2* (2006)
* *Σταχτοπούτα ΙΙΙ: Στροφή στον χρόνο* (2007)
* *Η Μικρή Γοργόνα 3: Τα πρώτα χρόνια της Άριελ* (2008)
 |
|  |
| Ταινίες βασισμένεςσε τηλεοπτικές σειρές | 
* *Recess Christmas: Miracle on Third Street* (2001)
* *Recess: Taking the Fifth Grade* (2003)
* *Recess: All Growed Down* (2003)
* *Λίροϊ & Στιτς* (2006)
 |
|  |
| Πιλοτικά επεισόδιακαι συλλογές | 
* *Gargoyles the Movie: The Heroes Awaken* (1995)
* *Mighty Ducks the Movie: The First Face-Off* (1997)
* *Hercules: Zero to Hero* (1998)
* *Buzz Lightyear of Star Command: The Adventure Begins* (2000)
* *Ταρζάν & Τζέιν* (2002)
* *Γουίνι το Αρκουδάκι: Χαρούμενες στιγμές* (2002)
* *Στιτς! Η Ταινία* (2003)
* *Once Upon a Halloween* (2005)
* *Pooh's Heffalump Halloween Movie* (2005)
 |
|  |
| Πρωτότυπες ιστορίες | 
* *Η μεγαλύτερη περιπέτεια του Γουίνι* (1997)
* *Μία φορά κι έναν καιρό τα Χριστούγεννα του Μίκυ Μάους* (1999)
* *Γουίνι το Αρκουδάκι: Άνοιξη με τον Ρω* (2004)
* *Μίκυ, Ντόναλντ, Γκούφυ: Οι Τρεις Σωματοφύλακες* (2004)
* *Μια φορά και δυο καιρούς ήταν τα Χριστούγεννα του Μίκυ* (2004)
 |
|  |
| Spin-offs | 
* *Disney Princess Enchanted Tales: Follow Your Dreams* (2007)
* *Τίνκερμπελ* (2008)
* *Η Τίνκερμπελ και ο Χαμένος Θησαυρός* (2009)
* *Η Τίνκερμπελ και η Μεγάλη Νεραϊδοδιάσωση* (2010)
* *Τίνκερμπελ: Το Μυστικό των Νεραϊδοφτερών* (2012)
* *Η Τίνκερμπελ και οι Πειρατές* (2014)
* *Η Τίνκερμπελ και το Τέρας του Ποτέ* (2015)
 |
|  |
| Μεταφορές | 
* *Γουίνι το Αρκουδάκι: Οι εποχές των δώρων* (1999)
* *Τα μαγικά Χριστούγεννα του Μίκυ: Αποκλεισμένοι στη λέσχη του Μίκυ* (2001)
* *Ταρζάν & Τζέιν* (2002)
* *Mickey's House of Villains* (2002)
 |

 |